“ตลท.-กอช.” จับมือยกระดับแอพฯ เพิ่มทักษะบริหารการเงิน
ตลาดหลักทรัพย์ จับมือ กอช. ยกระดับพัฒนาระบบแอปพลิเคชัน เพิ่มทักษะการเงินให้ สมาชิกและตัวแทน กอช. เรียนรู้การเงินแบบออนไลน์ อยู่ที่ไหนก็เรียนได้
ตลท.ร่วมกับกอช. ยกระดับพัฒนาระบบแอปพลิเคชัน เพิ่มทักษะการเงินให้ สมาชิกและตัวแทน กอช. เรียนรู้การเงินแบบออนไลน์ อยู่ที่ไหนก็เรียนได้
14 ต.ค. 2564

นางจารุลักษณ์ เรืองสุวรรณ เลขาธิการคณะกรรมการกองทุนการออมแห่งชาติ ได้ออกมาเปิดว่าทาง กอช. ได้ร่วมมือกับ ตลาดหลักทรัพย์แห่งประเทศไทย ในการยกระดับ ”แอพลิเคชั่น กอช.” ให้กลายเป็นสื่อแห่งการเรียนรู้ทางการเงินอีกช่องทางหนึ่งแก่ สมาชิกและตัวแทน กอช. ในการเพิ่มพูนทักษะทางการเงิน เพื่อส่งเสริมการเรียนรู้และทำความเข้าใจวิธีการบริหารจัดการเงิน รวมไปถึงเคล็ดลับและเครื่องมือในการบริหารจัดการเรื่องเงินแบบง่ายๆ เพื่อพัฒนาทักษะทางการเงินที่ยั่งยืน และสามารถนำไปประยุกต์ใช้อย่างเหมาะสมเพื่อสร้างความมั่นคงในชีวิตตนเอง ครอบครัว และสามารถแนะนำหรือให้คำปรึกษาผู้อื่น
ด้านนางพรรณวดี ลดาวัลย์ ณ อยุธยา ผู้ช่วยผู้จัดการ หัวหน้ากลุ่มงานพัฒนาความรู้ตลาดทุน ตลาดหลักทรัพย์แห่งประเทศไทย กล่าวว่า “โครงการส่งเสริมความรู้และสร้างวินัยทางการเงิน ให้แก่ สมาชิกและตัวแทน กอช. ทั่วประเทศ ด้วย SET e-Learning หลักสูตรสำรับการเงินสามัญประจำบ้าน ชุดที่ 1 เป็นการทำงานร่วมกันภายใต้บันทึกข้อตกลงความร่วมมือการส่งเสริมความรู้ทางการเงิน ระหว่างตลาดหลักทรัพย์ฯ และ กอช. เพื่อส่งเสริมความรู้การเงินขั้นพื้นฐาน (Financial Literacy) ซึ่งนับเป็นทักษะชีวิตที่สำคัญสำหรับประชาชนทุกช่วงวัย โดยความร่วมมือครั้งนี้สอดคล้องกับภารกิจการส่งเสริมความรู้ทางการเงินที่ตลาดหลักทรัพย์ฯ ได้ดำเนินการมาอย่างต่อเนื่องเพื่อช่วยยกระดับคุณภาพชีวิตของคนไทยให้มีความมั่นคงทางการเงินและมีสุขภาพการเงินที่ดี รวมทั้งสร้างวัฒนธรรมการออมและการเรียนรู้ด้านการวางแผนการเงินอย่างยั่งยืนให้กับสังคมไทยในระยะยาว”
 ทั้งนี้ นางจารุลักษณ์ เรืองสุวรรณ แนะนำวิธีการเข้าใช้งานแบบง่าย ๆ ว่า “เพียงเข้าแอปพลิเคชัน กอช.  เมนูเลือกเมนู “คลังความรู้” เลือก e-Learning เลือกเมนูสำรับการเงินสามัญประจำบ้าน ชุดที่ 1 เข้าเรียนและทำแบบทดสอบ เมื่อผลการทำแบบทดสอบ ผ่านเกณฑ์ที่กำหนดไว้จะได้รับวุฒิบัตรหลังเรียนจบหลักสูตรทันที ทั้งนี้ กอช. จะจัดเพิ่มความรู้ทางการเงินใหม่ๆ ให้ท่วงทันต่อสถานการณ์ในปัจจุบันและสถานการณ์โลก ส่งเสริมความรู้ให้สมาชิก และตัวแทน กอช. ไม่ตกเทรนด์ความรู้แวดวงการเงิน ไม่ถูกหลอกจากภัยทางเงินต่างๆ อีกด้วย”
 สำหรับ สมาชิก กอช. สามารถเรียนรู้ได้ที่ กอช. แอปพลิเคชัน ทั้งระบบแอนดรอยด์ (Android) ฮาร์โมนีโอเอส (HarmonyOS) และไอโอเอส iOS  หรือ กอช. e-Service สอบถามข้อมูลเพิ่มเติมสายด่วนเงินออม โทร. 02-049-9000